‘n Gebed vir ons land – Skuilkrans
‘n Gebed vir ons land
Op 10 Mei skop daar ‘n 40 dae gebedsveldtog of waar Christene van alle kerke gaan saambid vir vrede en versoening in ons land. Die veldtog loop op na ‘n gebedsaamtrek by die Orlando Stadium op 11 Junie. Die gebed hieronder kom uit hierdie program:
Hemelse Vader, genees Suid-Afrika. Vergewe ons al ons oortredings deur u genade. U het vir ons gewys wat vir ons goed is en wat U van ons verwag: om regverdig op te tree, om genadig te wees en nederig voor U te lewe. Versterk ons om u wil te doen. Help ons om u voorbeeld te volg sodat ons ware geregtigheid sal demonstreer om ander met genade en ware deernis te dien. U beskerm dié wat U dien en bevry hulle. Mag ons u goedheid beleef, want U noem dié wat U vertrou Geseëndes!
U het ons getugtig sodat ons in u wil en vrees van die HERE sou leef. Openbaar aan ons u wil sodat ons daarvolgens en in waarheid sal lewe. Help ons om die verkeerde en die bose te laat vaar en vrede te soek. Gee dat ons woorde van u geregtigheid en vrede sal spreek en bewaar ons dat ons nie bedrog sal spreek of beoefen nie.
Openbaar Uself aan Suid-Afrika as ons Vader, die Een van wie elke goeie en volmaakte gawe kom en wat nie van gedagte verander nie. Openbaar Uself as Vader aan dié wat vaderloos is en wees U ook die versorger van die weduwees. Gee dat dit waar sal word dat ons nie ’n gees van vrees sal hê nie, maar dat U Gees ons kindskap in U bevestig. Dit laat ons uitroep, “Abba Vader!”
Ons bid ook, in die Naam van Jesus Christus, dat U Suid-Afrika sal seën. Seën ons en bewaar ons, gee dat u aangesig oor ons sal skyn en wees ons genadig, verskyn tot ons redding en gee aan ons U vrede. Ons bid dit vir ons bure, kollegas by die werk, die polisie en persone in tronke, vir kinders in die skole, die dokters, verpleegpersoneel en pasiënte in hospitale, vir vaders en moeders, vir sakepersone en hulle besighede, onderwysers, die stadsrade en regeringsamptenare, hawelose persone, werkloses, verslaafdes, nasionale en provinsiale leiers van Suid-Afrika sowel as hulle raadgewers.
Ons vra U seën oor Suid-Afrika uit: “Stort u seën oor ons uit, neem ons onder u beskerming en weerhou onheil van ons sodat geen smart ons tref nie.”
Aktiwiteite en nuus, Gebedsaksie & Verjaarsdae